《放罗浮蝶》
清代·方正瑗

八幅裙开叶叶新，金笼初放翅如轮。神仙自合离尘网，颜色由来误美人。

莫向花边迷旧影，好从洞口觅前身。蛮烟蜑雨还家路，飞破江南一片春。

作者简介：字引除，江南桐城人。康熙庚子举人，官至潼商道。著有《连理山人诗钞》。○引除自高祖廷尉公以下，世传理学，出政当军需络绎时，玉关万里，转饷十年，犹能创建书院，与人讲学，诗其馀事也。然皆古茂纯正，蔚然成一家之言。